प्रमुख एवं उपप्रमुख पर अविश्वास प्रस्ताव लाया गया
संवाद सूत्र, पटेढ़ी बेलसर :
प्रखंड के पंचायत समिति सदस्यों ने शनिवार को प्रखंड प्रमुख ललिता देवी एवं उपप्रमुख गजेंद्र सिंह के विरूद्ध अविश्वास का प्रस्ताव का नोटिस दिया। पूर्व प्रमुख कुमारी नीलम के नेतृत्व में पांच सदस्यों ने बीडीओ सह कार्यपालक पदाधिकारी को दो पत्र सौंपा। पत्र में कई तरह के आरोप वर्तमान प्रमुख एवं उप प्रमुख के विरुद्ध लगाया गया है। कुमारी नीलम ने बताया कि समय पर पंचायत समिति की बैठक न बुलाना ,बैठक में पारित प्रस्ताव के साथ छेड़छाड़ करने, पंचायत समिति द्वारा लिए गये निर्णय को क्रियान्वित करने के प्रति उदासीन , पंचायत समिति के स्थायी समितियों का गठन बिना निर्वाचन कराए करना आदि मुख्य आरोप है, जिसके कारण अधिकांश सदस्य नाराज है। वहीं प्रमुख एवं उपप्रमुख भी अपने दो साल के कार्यकाल के दौरान अपने दायित्वों का प्रति हमेशा उदासीन रहे हैं। इस दौरान पंचायत समिति सदस्य कमल कुमार सिंह,अंजनी कुमार, फूलमती देवी, कुमारी नेहा एवं पूर्व मुखिया रामजी राय भी मौजूद थे। बीडीओ श्याम किशोर शर्मा ने भी अविश्वास प्रस्ताव लाए जाने की पुष्टि की है।